《赠沛县雷大尹》
明代·张弼

昔年我过歌风台，沛尹夜半登舟来。秉烛相看即相别，又惊三舟桃花开。

东风桃花开又落，我乃重来台下泊。邮筒远报巳先知，一笑情怀宛如昨。

翻思京国曾同游，黄尘乌帽俱黑头。岁月奔驰官落魄，星星两鬓我先秋。

念子栖迟淹百里，于今好逐风云起。明廷擢用卓鲁流，豸冠绣服乌台里。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。